|  |
| --- |
| Laimutis Purvinis |
| Gimė | 1962 m. (~62 metai)Aleknonys, Alytaus rajonas |
| Kilmė | Lietuvos vėliava Lietuva |
| Žanrai | popmuzika, liaudiška muzika |
| Kūrinių kalbos | lietuvių |
| Veikla | dainininkas |
| Instrumentai | vokalas, sintezatorius |
| Aktyvumo metai | 1995– |
| Įrašų kompanija | Ritmas, Pūkas, SL records, Riftis |
| Susijusi veikla | Varpeliai |

**Laimutis Purvinis** (g. 1962 m. Aleknonyse, Alytaus raj.) – lietuviškos liaudiško stiliaus muzikos atlikėjas, muzikos ir tekstų kūrėjas.

Biografija
----------

Laimutis Purvinis gimė ir užaugo savo tėviškėje, Aleknonių kaime, Dzūkijoje.

Pirmas L. Purvinio darbas buvo melioracijos įmonėje Alytaus rajone, kurį turėjo palikti dėl kojos traumos.

1995 m. Laimutis Purvinis pradėjo muzikuoti. Kartu su dzūku muzikantu Robertu Slavėnu įkūrė vestuvinį ansamblį „Varpeliai". Ansamblis veikė iki 2002 m. ir per tą laiką leidybos kompanija „Ritmas" išleido 7 „Varpelių" albumus su unikaliomis dainomis. Tuo metu, anot atlikėjo, kai kurių jo albumų pardavimų skaičius siekė net 300 000 vienetų.

Nuo 2003 m. Laimutis Purvinis tęsė savo muzikinę karjerą vienas, pasirašė sutartį su leidybos kompanija „Pūkas" ir išleido 2 albumus. Savo naujų albumų dainas pristatė Kauno sporto halėje vykusiuose koncertuose „Geriausios Pūko Dainos" 2003 ir 2005 m.

2004 m. kartu su buvusiu bendražygiu Robertu Slavėnu ir jo grupe „Prestižas" dalyvavo LTV laidoje „Lietuvos dainų dešimtukas", kur gyvai atliko savo kūrybos dainą „Pinigai".

„Pūkui" sustabdžius muzikos leidybos verslą, 2006 m. Laimutis Purvinis pasirašė sutartį su UAB „Sanalaitos" muzikos leidybos padaliniu „SL records" ir kartu su grupės „Metronomas" muzikantais Ona Balkute ir Gediminu Bukavičiumi išleido „Baliaus" stiliaus albumą su aranžuotomis senosiomis dainomis „Balius su varpeliais", po kelių metų – ir antrąją jo dalį.

2009 ir 2011 m. Laimutis Purvinis parengė albumus su aranžuotais liaudies bei senųjų estradinių dainų koveriais, talkinant atitinkamai Kęstučiui Kazakevičiui bei Dangirui Grigalevičiui, abiems dainininkams iš grupės „Aliukai".

2010 m. L. Purvinis dalyvavo muzikiniame satyriniame šou „Dviračio žvaigždė", kur, kartu su buvusiu bendražygiu Robertu Slavėnu, bei Andrių Kubilių vaidinančiu aktoriumi Sigitu Račkiu sudainavo pakeistą satyrinę savo dainos „Tėviškė" versiją.

2012 m. L. Purvinis dalyvavo koncerte „Auksinis ruduo" Girstučio kultūros centre, Kaune, kur jam buvo įteiktas apdovanojimas už 10 000 parduotų albumo „Balius su varpeliais" vienetų.

L. Purvinis 2015 m. TV3 laidoje „Žvaigždžių dešimtukas" pateko į „Top 10" Lietuvos keistuolių įžymybių sąrašą. Per interviu laidoje teigė, kad nors iš jo ir jo muzikos daug žmonių šaiposi, jau nebeima to į širdį, tačiau vis tik nesupranta, kodėl yra laikomas keistuoliu.

2016 m. Laimutis Purvinis kartu su vestuviniu muzikantu Mindaugu Morkeliūnu išleido dar vieną liaudiškų dainų albumą.

L. Purvinis daugiausiai muzikuoja per įvairias šventes, gimtadienius ir vestuves. Per pastaruosius metus yra sukūręs keletą naujų dainų. Kelis kartus per metus pasirodo įvairiuose Alytaus krašto vestuvinių muzikantų koncertuose.

Albumai
-------

### Varpeliai

* *Ateisiu* (1996 m. Ritmas)
* *Tu vien tu* (1997 m. Ritmas)
* *Skambės daina* (1997 m. Ritmas)
* *Pinigai* (1998 m. Ritmas)
* *Džiaugtis gyvenimu reikia* (2000 m. Ritmas)
* *Likimo traukinys* (2001 m. Ritmas)
* *Laimės kelias* (2001 m. Ritmas)
* *Balius su geriausiomis dainomis* (2002 m. Ritmas)

#### Rinkiniai

* „Varpeliai" CD kolekcija nr. 1-3 (2000 m. Ritmas)

### Laimutis Purvinis

* *Būkite laimingi* (2003 m. Pūkas)
* *Šventė* (2005 m. Pūkas)
* *Balius su varpeliais nr. 1* (su Ona Balkute, Gediminu Bukavičiumi) (2006 m. SL records)
* *Būk šalia* (su Kęstučiu Kazakevičiumi, Ona Balkute, Gediminu Bukavičiumi) (2007 m. SL records)
* *Balius su varpeliais nr. 2* (2008 m. SL records)
* *Ąžuolai žaliuos* (su Kęstučiu Kazakevičiumi) (2009 m. SL records)
* *Už senas geras dainas* (su Dangiru Grigalevičiumi) (2011 m. SL records)
* *Auksinės lietuviškos papliauškos* (su Mindaugu Morkeliūnu) (2016 m. Riftis)

Šaltiniai
---------

1. ↑
2. ↑
3. ↑
4. ↑
5. ↑
6. ↑
7. ↑